text: Se videoen af den fire dage gamle gorillaunge i Givskud
  23 maj 2018 kl. 06.02
  Gorillaflokken i Givskud Zoo er for anden gang i år blevet udvidet med en lille ny. Den erfarne mor, Minnie, har fået en unge - en lille han med hvide fingre.
  Besøgende i Givskud Zoo fik i weekenden en oplevelse lidt udover det sædvanlige.
  Den ene af parkens gorillaer begyndte at føde sent lørdag eftermiddag foran de besøgende.
  Det er årets anden gorillafødsel i Givskud. Tilbage i januar fødte groillaen Chuma også en lille ny unge - en han, der siden har fået navnet Nuru.
  Minnie har fået flere unger, så hun er en erfaren og beskyttende mor, der holder den lille ny tæt ind til sig. Derfor har personalet haft svært ved at afgøre kønnet, fortæller Givskud Zoos direktør, Richard Østerballe.
  - Det lykkedes dog tirsdag, da vores biolog og dyrlæge var ude i stalden. De kunne se, at det nyeste skud på stammen er en han, siger han i en pressemeddelelese.
  Den nyfødte gorillaunge har i øvrigt et lidt særligt kendetegn - nemlig helt hvide fingre. 
  Med den seneste tilføjelse er flokken af gorillaer i Givskud nu oppe på otte: Førerhannen Kipenzi, den unge han Yeba, hunnerne Minnie, Chuma, Mawenzi og Kahla samt de to unger, Nuru på tre måneder og den nyfødte, der endnu ikke har fået et navn.
  Den lille nye unge kan allerede nu opleves i Givskud Zoos gorillaanlæg.
  